《赋得神仙排云出得台字》
清代·郑日章

缥缈神仙境，层云片片堆。遥排依玉宇，偶出见银台。

鹤自冲烟破，鸾应拂雾开。九门方詄荡，五色共徘徊。

洞里氤氲绕，壶中日月回。霓旌舒复卷，风马往还来。

升降凭三岛，飘飖戏九垓。欲寻踪迹去，苍翠满蓬莱。

作者简介：郑日章，清道光年间（1821～1850）人士，生平不详。以下诗作收录于徐宗干编，海东书院刊印之《瀛州校士录》。